CELEX: 32016R1703
Language: sl
Date: 2016-09-22 00:00:00
Title: Uredba Komisije (EU) 2016/1703 z dne 22. septembra 2016 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede mednarodnih standardov računovodskega poročanja 10 in 12 ter mednarodnega računovodskega standarda 28 (Besedilo velja za EGP)

23.9.2016   
            
            
               SL
            
            
               Uradni list Evropske unije
            
            
               L 257/1
            
         UREDBA KOMISIJE (EU) 2016/1703
   z dne 22. septembra 2016
   o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede mednarodnih standardov računovodskega poročanja 10 in 12 ter mednarodnega računovodskega standarda 28
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (1) in zlasti člena 3(1) Uredbe,
   ob upoštevanju naslednjega:
   
               (1)
            
            
               Z Uredbo Komisije (ES) št. 1126/2008 (2) so bili sprejeti nekateri mednarodni standardi in pojasnila, ki so obstajali 15. oktobra 2008.
            
         
               (2)
            
            
               Upravni odbor za mednarodne računovodske standarde (UOMRS) je 18. decembra 2014 objavil spremembe Mednarodnega standarda računovodskega poročanja (MSRP) 10 Konsolidirani računovodski izkazi in MSRP 12 Razkritje deležev v drugih podjetjih ter Mednarodnega računovodskega standarda (MRS) 28 Finančne naložbe v pridružena podjetja in skupne podvige z naslovom Naložbena podjetja: uporaba izjeme pri konsolidaciji. Namen sprememb je pojasniti zahteve glede obračunavanja naložbenih podjetij in nuditi pomoč v posebnih okoliščinah.
            
         
               (3)
            
            
               Spremembe MSRP 10 vsebujejo nekaj sklicevanj na MSRP 9, ki jih trenutno ni mogoče uporabljati, saj Unija MSRP 9 še ni sprejela. Zato bi vsako sklicevanje na MSRP 9 v Prilogi k tej uredbi moralo pomeniti sklicevanje na MRS 39 Finančni instrumenti: pripoznavanje in merjenje.
            
         
               (4)
            
            
               Posvetovanje z Evropsko svetovalno skupino za računovodsko poročanje potrjuje, da spremembe MRSP 10 in 12 ter MRS 28 izpolnjujejo merila za sprejetje, določena v členu 3(2) Uredbe (ES) št. 1606/2002.
            
         
               (5)
            
            
               Uredbo (ES) št. 1126/2008 bi bilo zato treba ustrezno spremeniti.
            
         
               (6)
            
            
               Ukrepi, predvideni s to uredbo, so v skladu z mnenjem Računovodskega regulativnega odbora –
            
         SPREJELA NASLEDNJO UREDBO:
   Člen 1
   1.   Priloga k Uredbi (ES) št. 1126/2008 se spremeni:
   
               (a)
            
            
               Mednarodni standard računovodskega poročanja (MSRP) 10 Konsolidirani računovodski izkazi se spremeni, kakor je navedeno v Prilogi k tej uredbi;
            
         
               (b)
            
            
               MSRP 12 Razkritje deležev v drugih podjetjih se spremeni, kakor je navedeno v Prilogi k tej uredbi;
            
         
               (c)
            
            
               Mednarodni računovodski standard (MRS) 28 Finančne naložbe v pridružena podjetja in skupne podvige se spremeni, kot je navedeno v Prilogi k tej uredbi.
            
         2.   Vsako sklicevanje na MSRP 9 v Prilogi k tej uredbi pomeni sklicevanje na MRS 39 Finančni instrumenti: pripoznavanje in merjenje.
   Člen 2
   Podjetja začnejo uporabljati spremembe iz člena 1(1) najpozneje z začetkom prvega poslovnega leta, ki se začne 1. januarja 2016 ali pozneje.
   Člen 3
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 22. septembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 243, 11.9.2002, str. 1.
   
      (2)  Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta (UL L 320, 29.11.2008, str. 1).
   
      PRILOGA
      
         Naložbena podjetja: uporaba izjeme pri konsolidaciji
      
      (spremembe MSRP 10, MSRP 12 in MRS 28)
      
         Spremembe
      
      
         MSRP 10 Konsolidirani računovodski izkazi
         
      
      Spremenita se 4. in 32. člen ter doda 4.A–4.B člen. 33. in 34. člen se ne spremenita, sta pa vključena zaradi lažjega sklicevanja.
      PODROČJE UPORABE
      
               
                  4.
               
               
                  Obvladujoče podjetje predstavi konsolidirane računovodske izkaze. Ta MSRP se uporablja za vsa podjetja, razen v naslednjih primerih:
                  
                              (a)
                           
                           
                              obvladujočemu podjetju ni treba predstaviti konsolidiranih računovodskih izkazov, če so izpolnjeni vsi naslednji pogoji:
                              
                                          (i)
                                       
                                       
                                          obvladujoče podjetje je odvisno podjetje v popolni ali delni lasti drugega podjetja, pri čemer so bili vsi njegovi drugi lastniki, vključno s tistimi, ki sicer nimajo pravice glasovati, obveščeni, da obvladujoče podjetje ne namerava predstaviti konsolidiranih računovodskih izkazov, in temu ne nasprotujejo;
                                       
                                    
                                          (ii)
                                       
                                       
                                          z njegovimi dolžniškimi ali kapitalskimi instrumenti se ne trguje na javnem trgu (na domači ali tuji borzi ali prostem trgu, vključno z lokalnimi in regionalnimi trgi);
                                       
                                    
                                          (iii)
                                       
                                       
                                          obvladujoče podjetje ni predložilo, niti ni v postopku predložitve, svojih računovodskih izkazov pri komisiji za vrednostne papirje ali drugi regulativni organizaciji za namen izdaje katere koli skupine instrumentov na javnem trgu ter
                                       
                                    
                                          (iv)
                                       
                                       
                                          njegovo končno ali katero koli vmesno obvladujoče podjetje izdela računovodske izkaze, ki so na voljo za javno uporabo in so skladni z MSRP, v katerih so odvisna podjetja konsolidirana ali se merijo po pošteni vrednosti prek poslovnega izida v skladu s tem MSRP.
                                       
                                    
                        
                              (b)
                           
                           
                              [izbrisano]
                           
                        
                              (c)
                           
                           
                              [izbrisano]
                           
                        
            
               
                  4A
               
               
                  Ta MSRP se ne uporablja za programe pozaposlitvenih zaslužkov ali druge programe dolgoročnih zaslužkov zaposlencev, za katere se uporablja MRS 19 Zaslužki zaposlencev.
               
            
               
                  4B
               
               
                  Obvladujoče podjetje, ki je naložbeno podjetje, ne predstavi konsolidiranih računovodskih izkazov, če je v skladu z 31. členom tega MSRP vsa odvisna podjetja zavezano meriti po pošteni vrednosti prek poslovnega izida.
               
            …
      NALOŽBENA PODJETJA: IZJEME PRI KONSOLIDACIJI
      
               
                  
                     31.
                  
               
               
                  Razen kot je opisano v 32. členu, naložbeno podjetje ne konsolidira odvisnih podjetij in ne uporablja MSRP 3, ko pridobi obvladovanje drugega podjetja. Namesto tega naložbeno podjetje meri finančno naložbo v odvisno podjetje po pošteni vrednosti prek poslovnega izida v skladu z MSRP 9.
               
            
               
                  32.
               
               
                  Ne glede na zahtevo iz 31. člena, naložbeno podjetje, če ima odvisno podjetje, ki samo po sebi ni naložbeno podjetje in sta njegov glavni namen in dejavnost opravljanje storitev, povezanih z naložbenimi dejavnostmi naložbenega podjetja (glej B85.C–B85.E člen), tako odvisno podjetje konsolidira v skladu z 19.–26. členom tega MSRP in za prevzem vsakega takega odvisnega podjetja uporabi zahteve MSRP 3.
               
            
               
                  33.
               
               
                  Obvladujoče podjetje naložbenega podjetja konsolidira vsa podjetja, ki jih obvladuje, vključno s tistimi, ki jih obvladuje prek odvisnega naložbenega podjetja, razen če je obvladujoče podjetje naložbeno podjetje.
               
            Spremenijo se B85.C in B85.E člen Priloge B: B85.A–B85.B in B85.D člen se ne spremenita, sta pa vključena zaradi lažjega sklicevanja.
      DOLOČANJE, ALI JE PODJETJE NALOŽBENO PODJETJE
      
               
                  B85A
               
               
                  Podjetje pri presoji, ali je naložbeno podjetje, upošteva vsa dejstva in okoliščine, vključno z namenom in obliko podjetja. Naložbeno podjetje je podjetje, za katero veljajo vsi trije elementi opredelitve naložbenega podjetja iz 27. člena. B85.B–B85.M člen opisujejo elemente opredelitve bolj podrobno.
               
            
         Poslovni cilj
      
      
               
                  B85B
               
               
                  Opredelitev naložbenega podjetja zahteva, da je cilj podjetja nalaganje izključno za namene povečevanja vrednosti dolgoročnih naložb, prihodkov od naložb (kot so dividende, obresti ali prihodki od najemnin) ali obojega. Dokumenti, ki navajajo, kaj so naložbeni cilji podjetja, kot so njegov ponudbeni memorandum, publikacije, ki jih izda, in drugi korporativni ali partnerski dokumenti, običajno zagotavljajo dokaze o poslovnem cilju naložbenega podjetja. Drugi dokazi lahko vključujejo način, kako se podjetje predstavlja drugim osebam (kot so potencialni naložbeniki ali podjetja, v katera bi se lahko vlagalo); podjetje lahko na primer predstavi svoje poslovanje kot zagotavljanje srednjeročnih finančnih naložb za namene povečevanja vrednosti dolgoročnih naložb. Nasprotno ima podjetje, ki se predstavlja kot naložbenik, katerega cilj je razvijati, proizvajati ali tržiti proizvode skupaj s podjetji, v katera naloži, poslovni cilj, ki ni skladen s poslovnim ciljem naložbenega podjetja, saj bo podjetje ustvarjalo donose tako z razvojnimi, proizvodnimi ali trženjskimi dejavnostmi kot tudi s svojimi finančnimi naložbami (glej B85.I člen).
               
            
               
                  B85C
               
               
                  Naložbeno podjetje lahko neposredno ali prek odvisnega podjetja storitve, povezane s finančnimi naložbami (na primer storitve naložbenega svetovanja, upravljanje naložb, podpora pri naložbah, administrativne storitve), zagotavlja tretjim osebam ter svojim naložbenikom, tudi če so te dejavnosti pomembne za podjetje, ki je podrejeno podjetju, ki še naprej izpolnjuje pogoje za opredelitev kot naložbeno podjetje.
               
            
               
                  B85D
               
               
                  Naložbeno podjetje lahko neposredno ali prek odvisnega podjetja sodeluje tudi v naslednjih dejavnostih, povezanih s finančnimi naložbami, če se te dejavnosti izvajajo za povečevanje donosa finančnih naložb (povečevanje vrednosti dolgoročnih naložb ali prihodke od naložb) v podjetja, v katera vlaga, in ne predstavljajo ločene poslovne dejavnosti ali ločenega vira prihodkov za naložbeno podjetje, ki sta pomembna:
                  
                              (a)
                           
                           
                              zagotavljanje storitev upravljanja in strateškega svetovanja podjetju, v katero vlaga, ter
                           
                        
                              (b)
                           
                           
                              zagotavljanje finančne podpore podjetju, v katero vlaga, kot je posojilo, kapitalska obveznost ali garancija.
                           
                        
            
               
                  B85E
               
               
                  Če ima naložbeno podjetje odvisno podjetje, ki ni naložbeno podjetje in katerega glavni namen in dejavnost je zagotavljanje storitev, povezanih s finančnimi naložbami, ali dejavnosti, ki so povezane z naložbenimi dejavnostmi naložbenega podjetja, kot so tiste, opisane v B85.C–B85.D členu, podjetju ali drugim osebam, to odvisno podjetje konsolidira v skladu z 32. členom. Če je odvisno podjetje, ki zagotavlja storitve ali dejavnosti, povezane z naložbami, tudi samo naložbeno podjetje, potem obvladujoče naložbeno podjetje to odvisno podjetje meri po pošteni vrednosti prek poslovnega izida v skladu z 31. členom.
               
            V Dodatku C se doda C1.D člen, C2.A člen pa se spremeni.
      DATUM ZAČETKA VELJAVNOSTI
      …
      
               
                  C1D
               
               
                  
                     Naložbena podjetja: Uporaba izjeme pri konsolidaciji (spremembe MSRP 10, MSRP 12 in MRS 28), izdane decembra 2014, spremenjeni 4., 32., B85.C, B85.E in C2.A člen ter dodani 4.A–4.B člen. Podjetje začne uporabljati navedene spremembe za letna obdobja, ki se začnejo 1. januarja 2016 ali pozneje. Uporaba pred tem datumom je dovoljena. Če podjetje uporablja te spremembe za zgodnejše obdobje, mora to razkriti.
               
            PREHOD
      …
      
               
                  C2A
               
               
                  Ne glede na zahteve iz 28. člena MRS 8 mora podjetje pri prvi uporabi tega MSRP in kasneje pri prvi uporabi sprememb Naložbena podjetja in Naložbena podjetja: uporaba izjeme pri konsolidaciji tega MSRP predstaviti samo kvantitativne informacije, ki jih zahteva 28.(f) člen MRS 8, za letno obdobje neposredno pred datumom začetne uporabe tega MSRP („prvo predhodno obdobje“). Podjetje lahko te informacije predstavi tudi za tekoče obdobje ali za zgodnejša primerljiva obdobja, vendar pa tega ni zavezano storiti.
               
            
         Spremembe
      
      
         MSRP 12 Razkritje deležev v drugih podjetjih
         
      
      Spremeni se 6. člen.
      PODROČJE UPORABE
      …
      
               
                  6.
               
               
                  Ta MSRP se ne uporablja za:
                  
                              (a)
                           
                           
                              …
                           
                        
                              (b)
                           
                           
                              ločene računovodske izkaze podjetja, za katere se uporablja MRS 27 Ločeni računovodski izkazi. Vendar,:
                              
                                          (i)
                                       
                                       
                                          če ima podjetje deleže v nekonsolidiranih strukturiranih podjetjih in pripravi ločene računovodske izkaze kot svoje edine računovodske izkaze, mora pri pripravi teh ločenih računovodskih izkazov uporabiti zahteve iz 24.–31. člena;
                                       
                                    
                                          (ii)
                                       
                                       
                                          naložbeno podjetje, ki pripravlja računovodske izkaze, v katerih so vsa njegova odvisna podjetja merjena po pošteni vrednosti prek poslovnega izida v skladu z 31. členom MSRP 10, predstavi razkritja v zvezi z naložbenimi podjetji, ki jih zahteva ta MSRP.
                                       
                                    
                        
                              (c)
                           
                           
                              …
                           
                        
            V Prilogi C se doda C1.C člen.
      DATUM UVELJAVITVE IN PREHOD
      …
      
               
                  C1C
               
               
                  
                     Naložbena podjetja: uporaba izjeme pri konsolidaciji (spremembe MSRP 10, MSRP 12 in MRS 28), izdane decembra 2014, spremenjen 6. člen. Podjetje mora uporabljati navedene spremembe za letna obdobja, ki se začnejo 1. januarja 2016 ali pozneje. Uporaba pred tem datumom je dovoljena. Če podjetje to spremembo uporabi za zgodnejše obdobje, mora to razkriti.
               
            
         Spremembe
      
      
         MRS 28 Finančne naložbe v pridružena podjetja in skupne podvige
         
      
      Spremenijo se 17., 27. in 36. člen ter dodajo 36.A in 45.D člen. 26. in 35. člen se ne spremenita, sta pa vključena zaradi lažjega sklicevanja.
      
         Izjeme pri uporabi kapitalske metode
      
      
               
                  17.
               
               
                  Podjetju ni treba uporabljati kapitalske metode za finančno naložbo v pridruženo podjetje ali skupni podvig, če je podjetje obvladujoče podjetje, ki je izvzeto iz priprave konsolidiranih računovodskih izkazov na podlagi izjeme iz 4.(a) člena MSRP 10 ali če velja naslednje:
                  
                              (a)
                           
                           
                              podjetje je odvisno podjetje v popolni lasti ali odvisno podjetje v delni lasti drugega podjetja in so bili njegovi drugi lastniki, tudi tisti, ki sicer nimajo pravice glasovati, obveščeni, da podjetje ne uporablja kapitalske metode, ter temu ne nasprotujejo;
                           
                        
                              (b)
                           
                           
                              z dolžniškimi ali kapitalskimi instrumenti podjetja se ne trguje na javnem trgu (domača ali tuja borza ali prosti trg, vključno z lokalnimi in regionalnimi trgi);
                           
                        
                              (c)
                           
                           
                              podjetje svojih računovodskih izkazov ni predložilo komisiji za vrednostne papirje ali drugi regulativni organizaciji niti ni v postopku predložitve z namenom izdaje katere koli skupine instrumentov na javnem trgu;
                           
                        
                              (d)
                           
                           
                              končno ali katero koli vmesno obvladujoče podjetje izdela računovodske izkaze, ki so na voljo za javno uporabo in so skladni z MSRP, v katerih so odvisna podjetja konsolidirana ali se merijo po pošteni vrednosti prek poslovnega izida v skladu z MSRP 10.
                           
                        
            …
      
         Postopki kapitalske metode
      
      
               
                  26.
               
               
                  Mnogi postopki, ki so primerni za uporabo kapitalske metode, so podobni konsolidacijskim postopkom, opisanim v MSRP 10. Poleg tega se koncepti, na katerih temeljijo postopki, ki se uporabljajo pri obračunavanju prevzema odvisnega podjetja, uporabljajo tudi za obračunavanje pridobitve finančne naložbe v pridruženo podjetje ali skupni podvig.
               
            
               
                  27.
               
               
                  Delež skupine v pridruženem podjetju ali skupnem podvigu je skupek deležev obvladujočega podjetja in njegovih odvisnih podjetij v tem pridruženem podjetju ali skupnem podvigu. Deleži drugih pridruženih podjetij ali skupnih podvigov skupine se za ta namen ne upoštevajo. Kadar ima pridruženo podjetje ali skupni podvig odvisna podjetja, pridružena podjetja ali skupne podvige, se pri uporabi kapitalske metode upoštevajo poslovni izid, drug vseobsegajoči donos in čista sredstva, ki so pripoznani v računovodskih izkazih pridruženega podjetja ali skupnega podviga (vključno z deležem v poslovnem izidu, drugim vseobsegajočim donosom in čistimi sredstvi pridruženih podjetij in skupnih podvigov), po prilagoditvah, ki so potrebne za uveljavitev enotnih računovodskih usmeritev (glej 35. in 36.A člen).
               
            …
      
               
                  
                     35.
                  
               
               
                  Podjetje pripravlja svoje računovodske izkaze tako, da uporablja enotne računovodske usmeritve za podobne transakcije in druge poslovne dogodke v podobnih okoliščinah.
               
            
               
                  36.
               
               
                  Razen kot je opisano v 36.A členu, če pridruženo podjetje ali skupni podvig uporablja računovodske usmeritve, drugačne od tistih, ki jih uporablja podjetje za podobne posle in druge poslovne dogodke v podobnih okoliščinah, je treba računovodske izkaze pridruženega podjetja ali skupnega podviga preračunati tako, da so računovodske usmeritve pridruženega podjetja ali skupnega podviga skladne z računovodskimi usmeritvami podjetja, če podjetje pri kapitalski metodi uporablja računovodske izkaze pridruženega podjetja ali skupnega podviga.
               
            
               
                  36A
               
               
                  Ne glede na zahtevo iz 36. člena lahko podjetje, ki ni naložbeno podjetje in ki ima delež v pridruženem podjetju ali skupnem podvigu, ki je naložbeno podjetje, pri uporabi kapitalske metode ohrani merjenje po pošteni vrednosti, ki ga uporablja pridruženo podjetje ali skupni podvig naložbenega podjetja za deleže pridruženega podjetja ali skupnega podviga v odvisnih podjetjih.
               
            …
      DATUM UVELJAVITVE IN PREHOD
      …
      
               
                  45D
               
               
                  
                     Naložbena podjetja: Uporaba izjeme pri konsolidaciji (spremembe MSRP 10, MSRP 12 in MRS 28), izdane decembra 2014, spremenjeni 17., 27. in 36. člen ter dodan 36.A člen. Podjetje začne uporabljati navedene spremembe za letna obdobja, ki se začnejo 1. januarja 2016 ali pozneje. Uporaba pred tem datumom je dovoljena. Če podjetje navedene spremembe uporablja za zgodnejše obdobje, ta podatek razkrije.